Document ID: 32006R1242

KOMMISSIONENS FORORDNING (EF) Nr 1242/2006
af 17. august 2006
om ændring af forordning (EF) nr. 1555/96 om gennemførelsesbestemmelser til ordningen for anvendelse af tillægsimporttold for frugt og grøntsager
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 2200/96 af 28. oktober 1996 om den fælles markedsordning for frugt og grøntsager (1), særlig artikel 33, stk. 1, og
ud fra følgende betragtninger:
(1)
I Rådets forordning (EF) nr. 2200/96 af 28. oktober 1996 om den fælles markedsordning for frugt og grøntsager, særlig artikel 33, stk. 1, er det klart fastsat, hvilke betingelser der skal være opfyldt, for at Kommissionen kan pålægge tillægsimporttold. For at kunne anvende klare og entydige bestemmelser bør samme formulering også anvendes i artikel 3, stk. 1, i Kommissionens forordning (EF) nr. 1555/96 af 30. juli 1996 om gennemførelsesbestemmelser til ordningen for anvendelse af tillægsimporttold for frugt og grøntsager (2).
(2)
Ved forordning (EF) nr. 1555/96 er der fastsat bestemmelser om tilsyn med importen af de i bilaget anførte produkter. Tilsynet sker efter de bestemmelser, der er fastsat i artikel 308d i Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (3).
(3)
I forbindelse med anvendelsen af artikel 5, stk. 4, i den landbrugsaftale (4), der er indgået som led i de multilaterale handelsforhandlinger under Uruguay-runden, bør der på grundlag af de seneste oplysninger for 2003, 2004 og 2005 foretages ændringer af de mængder, som udløser tillægstold for æbler.
(4)
Forordning (EF) nr. 1555/96 bør derfor ændres.
(5)
Foranstaltningerne i denne forordning er i overensstemmelse med udtalelse fra Forvaltningskomitéen for Friske Frugter og Grøntsager -
UDSTEDT FØLGENDE FORORDNING:
Artikel 1
Artikel 3, stk. 1, i forordning (EF) nr. 1555/96 affattes således:
»1. Hvis det for et af de produkter og en af de perioder, der er opført i bilaget, konstateres, at den mængde, der bringes i fri omsætning, overstiger den tilsvarende udløsningsmængde, pålægger Kommissionen en tillægstold, medmindre indførslen næppe vil skabe forstyrrelser på Fællesskabets marked, eller virkningerne ikke står i forhold til det mål, der søges opnået.«
Artikel 2
Bilaget til forordning (EF) nr. 1555/96 affattes som angivet i bilaget til nærværende forordning.
Artikel 3
Denne forordning træder i kraft på dagen for offentliggørelsen i Den Europæiske Unions Tidende.
Den anvendes fra den 1. september 2006.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 17. august 2006.

Labels: 3
17
15